次韵孔平仲著作見寄四首  其三
作者：蘇轍
朝代：宋

paragraphs: 百病侵形骸，漸老同破屋。
中有一寸空，能用輻與轂。
忽如丹砂走，不受凡火伏。
前瞻已不遠，後躡愈難逐。
將炊甑中飯，未悟窗下燭。
聰明役聲形，口腹嗜魚肉。
塵泥翳泉井，荆棘敗禾粟。
未知按妙指，漫欲理絲竹。
廬山多名緇，過客禮白足。
達觀等存亡，世俗强歌哭。
確然金石心，不畏蚊蚋觸。
順忍爲裳衣，供施謝榮祿。
真人我自有，渡海笑徐福。
衆皆指庸庸，自顧非碌碌。
愧君詩意厚，桃李報瓊玉。
舉網羅衆禽，有獲非一目。
喧啾定無用，要自取黄鵠。
君看大方家，慎勿留一曲。